I ha im Momänt ei Buäb ir Behandlig, dä isch 13ni und isch sit 10 Mönet im Spital, wüu är ä  Hirnhutentzündig het gha. Me cha sech ihn wi es Skelett vorstellä, wos würkli nuuur no Hut überem Chnoche ligt. Es isch ungloublech! Da är scho so lang ligt, het är am Gsäss und am Rügge ä riiiise offnigi Wunde, wo me natürläch ufe Chnochä gseet. Zudäm cha är sini Glänk nümme bewegä. Und wenn me de ei-zwöi cm bewegt, faat är würkli afa schreiä.(Dr Arzt seit aber, äs muäss haut si) Es isch auso, aus hätt me äs läbigs Skelett mit viu Schmärze vor sich und me fühut sech zimlich hiuflos. Trozdäm isch es iz mini  Ufgab ar Mueter z zeigä was si für Üäbigä mit ihm söu machä, wüu är iz de gli mau hei cha. Über sini Zuäkunft und über d Gfüu vor Muäter, wo jedä Tag 24h für ihn da isch, waagt me ja scho gar nid nachäzdänke. Aber ou dä Patiänt bringt me mit äs paar Wörtli Amharisch (mir lehrä jedä Tag eis derzuä) zum lachä. Ja und de si haut da no vil jüngeri chinder, wo schwär behinderet im Bettli ligä. Dr eint Vater het mi de gfragt, öb ig sini einti Tochter nid wöug mit uf Amerika näh. So vil Lüt hiä frage geng wider:  "america?america?america?" (Arbeitslosequote hiä ligt gloub öppe bi 50%)